אמיר וינטרוב

ביוגרפיה

וינטרוב החל לשחק טניס בגיל 6, תחילה בעירו רחובות ולאחר מכן במרכז הטניס ביפו. בנעוריו למד והתגורר במסגרת המרכז לטיפוח מחוננים בספורט במכון וינגייט בתנאי פנימייה, ובמקביל למד בחטיבת הביניים והתיכון "חוף השרון" בשפיים. בכיתות י"א-י"ב עבר לאוסטריה ולמד באקדמיה לטניס של גונטר ברזניק, מאמנו של הטניסאי בוריס בקר. בהמשך שירת בצה"ל במעמד ספורטאי מצטיין; במהלך תקופה זו המשיך להשתתף בתחרויות בינלאומיות. 
בנובמבר 2007 דורג וינטרוב במקום ה-316, שהיווה (בזמנו) את דירוג השיא שלו. בהמשך החליט לפרוש מטניס תחרותי, אך לאחר הפסקה שב למגרשים.
באליפות ישראל בטניס שנערכה בדצמבר 2009 העפיל וינטרוב לשלב הגמר, שבו הפסיד בשלוש מערכות לסלע.

אלוף ישראל

באליפות ישראל בטניס שנערכה ברעננה דצמבר 2010 זכה וינטרוב לאחר שניצח במשחק הגמר את סלע בתוצאה 6-7, 6-3, 6-7.
בינואר 2011 השתתף וינטרוב לראשונה בקריירה שלו במוקדמות טורניר גראנד סלאם, באליפות אוסטרליה הפתוחה, אך הודח בסיבוב הראשון של המוקדמות. באותו חודש, הוחלט שישתתף בנבחרת גביע דייוויס של ישראל מול פולין בתור המחבט השני. במשחק הראשון שלו בדייוויס בו ייצג את הנבחרת גבר וינטרוב על גרז'י יאנוביץ' ב-5 מערכות.
באוגוסט 2011 שיחק וינטרוב במוקדמות אליפות ארצות הברית הפתוחה והודח בסיבוב הראשון של המוקדמות על ידי המדורג שני במוקדמות פול קפדוויל ב-3 מערכות.
שבוע לאחר מכן, נסע וינטרוב לטורניר מסבב הצלנג'ר שנערך בבנגקוק, תאילנד ושם הגיע עד לשלב הגמר והחמיץ הזדמנות שנייה בקריירה לקחת תואר מסבב הצלנג'ר.
הישג השיא בקריירה של וינטרוב עד אז הושג ב-16 בספטמבר 2011 ביום הולדתו ה-25, כשניצח את מילוש ראוניץ' מקנדה (31 בעולם), בארבע מערכות 7-5, 5-7, 4-6, 1-6 במפגש גביע דייוויס בין ישראל לקנדה והשאיר את המפגש בחיים, לאחר שדודי סלע הפסיד מוקדם יותר באותו היום. 
דירוג השיא של וינטרוב היה במאי 2012, כאשר היה מדורג במקום ה-161 בעולם.
באוגוסט 2012 העפיל לראשונה לסיבוב השני במוקדמות אליפות ארצות הברית הפתוחה, והפסיד לרוברטו באוטיסטה-אגוט מספרד בשתי מערכות.
במשחק גביע דייוויס נגד יפן, שנערך ביפן בספטמבר 2012, זכה וינטרוב בשני ניצחונות, 3-0 על טאצומי איטו, המדורג 67 בעולם, ו- 3-1 על גו סואדה המדורג 53 בעולם. ניצחונות אלה הובילו את נבחרת ישראל לניצחון 3-2 במפגש והעלו אותה לבית העליון של גביע דייוויס.
באליפות ישראל בטניס שנערכה ברמת השרון זכה וינטרוב בתואר לאחר ניצחון במשחק הגמר על יריבו האלוף היוצא, דודי סלע ב-3 מערכות, 6-4, 4-6, 3-6. 
כשבועיים לאחר הניצחון באליפות ישראל, העפיל להישג השיא שלו בגראנד סלאם במלבורן (אליפות אוסטרליה הפתוחה) כשעבר את שלב המוקדמות והעפיל להגרלה הראשית לאחר ניצחונות על המדורגים 144, 216 ו-179 בעולם. בהמשך הטורניר ניצח אף את פאלה (96 בעולם) ב-3 מערכות: 6:7, 5:7, 2:6 והעפיל לשלב השני, וינטרוב הודח בשלב השני כשהפסיד לטניסאי הגרמני, פיליפ קולשרייבר המדורג 19 בעולם ב-3 מערכות: 6:2, 7:6, 6:4. הוא השיג מהטורניר 70 מקודות דירוג ו-45,500 דולר אוסטרלי.
באותה שנה העפיל לראשונה בקריירה לסיבוב המוקדמות השני ברולאן גרוס, שם הפסיד לאחר קרב צמוד למדורג 5 במוקדמות אונגור הרומני, לאחר שזכה במערכה הראשונה 1:6, אך הפסיד בבאות 6:3, 6:4. כחודש לאחר מכן, העפיל לסיבוב המוקדמות השני גם בטורניר ווימבלדון, שם הפסיד לאחר משחק בן 3 מערכות.
הישג נוסף רשם בטורניר המאסטרס במונטריאול, קנדה, כשניצח שני שחקני טופ 100 בסיבובי המוקדמות וכתוצאה מכך העפיל להגרלה הראשית לראשונה בקריירה של טורניר ATP 1000, שם הפסיד לשחקן ספרדי 6-1, 7-6 (5). כשבועיים לאחר מכן, העפיל לסיבוב המוקדמות השלישי והאחרון באליפות ארצות הברית הפתוחה.

הופעות בגביע דייוויס

וינטרוב ייצג את ישראל בגביע דייוויס 5 שנים ביחידים:
2011, 2012, 2013, 2014, 2015.

מאזנו של וינטרוב בגביע דייוויס: 7-5.